Lietuvos Respublikos Seimo 2025-10-02 Nr. (1.18-2025-586)2-

Peticijų komisijai Į 2025-09-11 Nr. S-2025-4009

**DĖL V. Š. PETICIJOS**

Vaiko teisių apsaugos kontrolierė susipažino su Lietuvos Respublikos Seimo Peticijų komisijos pateiktu Vladislavos Šmigelskienės kreipimusi (peticija) dėl teisinio reglamentavimo, reglamentuojančio asmenų darbą su vaikais, pakeitimo.

Atsižvelgiant į pareiškėjos nurodytas aplinkybes ir siūlymus, paminėtina, kad įstatyminiame lygmenyje – Lietuvos Respublikos vaiko teisių apsaugos pagrindų įstatyme (toliau – VTAPĮ) – nuostatos, reglamentuojančios asmenų, pripažintų kaltais už tam tikras nusikalstamas veikas, darbo apribojimus (toliau – draudimas dirbti su vaikais) buvo įtvirtintos 2015 metais ir atitinkamu metu buvo keičiamos, ne tik siekiant stiprinti vaikų saugumą, užtikrinti tinkamą šių įstatymo nuostatų įgyvendinimą praktikoje, bet ir reaguojant į asmenų skundus, paklausimus dėl, jų nuomone, draudimo dirbti su vaikais neproporcingumo, draudimo taikymo asmenims, kurių padaryta nusikalstama veika, nekelia grėsmės vaikams ir kt.

Atkreiptinas dėmesys, kad Lietuvos Respublikos Seimas:

1) 2015 metais priėmė VTAPĮ pakeitimus[[1]](#footnote-1), kuriais buvo įtvirtintas draudimas dirbti su vaikais taikomas asmenims, pripažintiems kaltais už seksualinius nusikaltimus, neatsižvelgiant į teistumo išnykimą ar panaikinimą;

2) 2017 metais VTAPĮ nuostatos[[2]](#footnote-2) buvo pakeistos išplečiant draudimą dirbti su vaikais, nurodant, kad jis taikomas ir asmenims, pripažintiems kaltais už kitus tyčinius sunkius ar labai sunkius nusikaltimus prieš vaikus, neatsižvelgiant į teistumo išnykimą ar panaikinimą, jeigu nuo nusikalstamos veikos padarymo nėra praėję 25 metai;

3) 2019 metais VTAPĮ nuostatos[[3]](#footnote-3) dėl draudimo dirbti su vaikais buvo pakeistos, įtvirtinant draudimą dirbti su vaikais asmenims, pripažintiems kaltais už seksualinius nusikaltimus, taip pat kitus tyčinius sunkius ar labai sunkius nusikaltimus, neatsižvelgiant į tai, ar teistumas yra išnykęs ar panaikintas;

4) 2024 metais VTAPĮ nuostatos[[4]](#footnote-4) dėl draudimo dirbti su vaikais buvo pakeistos, nurodant, kad šis draudimas taikomas ne tik asmenims, pripažintiems kaltais dėl seksualinių nusikaltimų, taip pat dėl kitų tyčinių sunkių ar labai sunkių nusikaltimų, neatsižvelgiant į tai, ar teistumas yra išnykęs ar panaikintas, tačiau taip pat ir asmenims, padariusiems seksualinius nusikaltimus, bet atleistiems nuo baudžiamosios atsakomybės, taip pat padariusiems kitus tyčinius sunkius ar labai sunkius nusikaltimus, bet atleistiems nuo baudžiamosios atsakomybės pagal laidavimą arba jei kaltininkas ir nukentėjęs asmuo susitaikė, arba jei yra lengvinančių aplinkybių, arba jei asmuo aktyviai padėjo atskleisti organizuotos grupės, teroristinės grupės ar nusikalstamo susivienijimo narių padarytas nusikalstamas veikas, arba jei asmuo yra pranešėjas;

5) 2025 metais VTAPĮ nuostatos[[5]](#footnote-5) dėl draudimo dirbti su vaikais buvo pakeistos, detalizuojant draudimo dirbti su vaikais taikymo sąlygas. Pažymėtina, kad šie įstatymo pakeitimai buvo inicijuoti, iniciatorių teigimu, reaguojant į asmenų skundus dėl VTAPĮ nuostatų, reglamentuojančių draudimą dirbti su vaikais, neproporcingumo, diferencijavimo trūkumo ir kt. Įstatymų leidėjas, įvertinęs informaciją apie praktikoje kylančias problemas, siūlymus ir argumentus dėl draudimo dirbti su vaikais teisinio reglamentavimo tobulinimo pakeitė VTAPĮ nuostatas, detalizuodamas (tam tikra prasme individualizuodamas) draudimo dirbti su vaikais taikymo sąlygas. Pažymėtina, kad buvo įtvirtinti baigtiniai tiek nusikalstamų veikų, už kurių padarymą įsiteisėjusiu apkaltinamuoju nuosprendžiu pripažintiems kaltais asmenims taikomas draudimas dirbti su vaikais, neatsižvelgiant į tai, ar teistumas yra išnykęs ar panaikintas, tiek nusikalstamų veikų, už kurių padarymą įsiteisėjusiu apkaltinamuoju nuosprendžiu pripažintiems kaltais asmenims taikomas draudimas dirbti su vaikais, tik jeigu jų teistumas neišnykęs ar nepanaikintas, sąrašai (VTAPĮ 30 straipsnio 1 dalis). Taip pat draudimo dirbti su vaikais taikymas tam tikra prasme buvo individualizuotas, jo taikymą siejant tiek su įstaigos, įmonės ir organizacijos ar fizinio asmens veiklos, tiek su kontakto su vaikais pobūdžiu (VTAPĮ 30 straipsnio 1 dalies 1-3 punktai, 3 ir 4 dalys).

Apibendrinant tai, kas nurodyta, atkreiptinas dėmesys, kad draudimas dirbti su vaikais galioja ne vienerius metus, tačiau šį draudimą reglamentuojančios nuostatos nebuvo tinkamai įgyvendinamos. Pastaraisiais metais priimti VTAPĮ nuostatų dėl draudimo dirbti su vaikais pakeitimai, teisinės atsakomybės už VTAPĮ įstatyme įtvirtintų pareigų nevykdymą reglamentavimas[[6]](#footnote-6) bei dėmesys atitinkamų VTAPĮ nuostatų įgyvendinimui lėmė situacijos pokyčius. Atsižvelgiant į pareiškėjos siūlymus ir argumentus, manytina, kad įstatymų leidėjas, 2025 metais svarstydamas VTAPĮ nuostatų dėl draudimo dirbti su vaikais pakeitimo projektus ir priimdamas sprendimą dėl konkrečių įstatymo pakeitimų, įvertino (turėjo įvertinti) tiek priežastis, dėl kurių buvo inicijuoti VTAPĮ pakeitimai, tiek įstatymo nuostatų – draudimo dirbti su vaikais – atitiktį teisėkūros principams, Lietuvos Respublikos Konstitucijai, Lietuvos Respublikos tarptautinėms sutartims ir (ar) Europos Sąjungos teisės aktams.

Vaiko teisių apsaugos kontrolierė Edita Žiobienė

Audronė Bedorf, mob. +370 642 94625, el. paštas audrone.bedorf@vtaki.lt

1. 2015 m. spalio 20 d. Lietuvos Respublikos vaiko teisių apsaugos pagrindų įstatymo NR. I-1234 1, 43, 47 straipsnių pakeitimo ir įstatymo papildymo 571 straipsniu ir priedu įstatymas Nr. XII-1965. [↑](#footnote-ref-1)
2. 2017 m. rugsėjo 28 d. Lietuvos Respublikos vaiko teisių apsaugos pagrindų įstatymo NR. I-1234 pakeitimo įstatymas Nr. XIII-643. [↑](#footnote-ref-2)
3. 2019 m. balandžio 11 d. Lietuvos Respublikos vaiko teisių apsaugos pagrindų įstatymo NR. I-1234 2, 3, 4, 9, 12, 14, 29, 30, 31, 32, 33, 34, 35, 36, 37, 41, 42, 43, 49, 50 straipsnių pakeitimo, įstatymo papildymo 361, 362, 363, 364, 365 straipsniais ir 38, 39, 40 straipsnių pripažinimo netekusiais galios įstatymas Nr. XIII-2035. [↑](#footnote-ref-3)
4. 2024 m. liepos 11 d. Lietuvos Respublikos vaiko teisių apsaugos pagrindų įstatymo NR. I-1234 2, 19, 30, 36, 363, 364, 45 ir 50 straipsnių pakeitimo ir įstatymo papildymo 366 straipsniu įstatymas, Nr. XIV-2915. [↑](#footnote-ref-4)
5. 2025 m. birželio 5 d. Lietuvos Respublikos vaiko teisių apsaugos pagrindų įstatymo Nr. I-1234 30 ir 364 straipsnių pakeitimo įstatymas Nr. XV-253. [↑](#footnote-ref-5)
6. 2025 m. birželio 5 d. Lietuvos Respublikos [administracinių nusižengimų kodekso](https://www.infolex.lt/ta/336765) [72](javascript:OL('336765','72')) straipsnio pakeitimo įstatymas Nr. XV-254. [↑](#footnote-ref-6)